DA Den Europæiske Unions Tidende CE 84/678

(2004/C 84 E/0764)

SKRIFTLIG FORESPØRGSEL E-0827/04

af María Sornosa Martínez (PSE) og Bárbara Dührkop Dührkop (PSE) til Kommissionen

(15. marts 2004)

Om: Udvidelse af lufthavnen i San Sebastián

I sit svar på skriftlig forespørgsel E-2245/03 og E-2246/03 (1) oplyser Kommissionen, at målet for udviklingsplanen for San Sebastiáns lufthavn ifølge de spanske myndigheder er dennes indvendige renovation, og at der ikke forventes en udvidelse af start- og landingsbanen. De spanske myndigheder bekræfter ligeledes, at den omtalte plan ikke går så meget i detaljer som et projekt, og at den derfor ikke vil være underlagt fællesskabslovgivningens bestemmelser vedrørende en miljøindvirkningsvurdering.

I udviklingsplanen foreligger der imidlertid oplysninger som:

— at de planlagte arbejder (parkeringsareal, standpladser for fly, udvidelse af lufthavnsterminalen) har til formål at gøre lufthavnen klar til en øget lufttrafik og i stand til at tage imod større fly (hvilket uvægerligt kræver en udbygning af start- og landingsbanen);

— at disse arbejder vil have negative indvirkninger på SAC ES 2120015 og SPA 37, eftersom det, som det erkendes i planen, vil være nødvendigt at: Forøge det befæstede areal, hvorved vådområderne indskrænkes med negative virkninger på de i skriftlig forespørgsel Ε-1701/02 (2) nævnte beskyttede arter til følge; parkeringsarealet for køretøjer udvides, hvilket vil påvirke det flodleje, der har direkte betydning for de nævnte beskyttede arters økosystem; opfyldningen og nivelleringen af start- og landingsbanens yderkant vil påvirke den tidevandszone, der grænser op til SPA'en osv.

På baggrund af alle de her fremlagte grunde:

— Kan Kommissionen da fortsat bekræfte, at den forelagte udviklingsplans eneste mål er en renovation af lufthavnen uden nogen udvidelse af start- og landingsbane?

— Finder Kommissionen ikke, at det, at man ikke behandler udviklingsplanen som et udvidelsesprojekt, er et forsøg fra de spanske myndigheders side på at slippe uden om lovgivningen om vurdering af indvirkningen på miljøet i forbindelse med arbejdernes udførelse?

— Er det ikke Kommissionens opfattelse, at den gældende lovgivning på området under alle omstændigheder er habitatdirektivets artikel 6, når arbejderne muligvis har indvirkning på Natura 2000-områder?

Svar afgivet på Kommissionens vegne af Margot Wallström

(16. april 2004)

Som anført i svarene på de skriftlige forespørgsler E-1701/02, E-3417/02 (3), E-2245/03 og E-2246/03 fra de ærede medlemmer, har Kommissionen bedt de spanske myndigheder om at skaffe alle oplysninger om den pågældende sag.

Hele sagen blev bl.a. gennemgået med de spanske myndigheder i forbindelse med pakkemødet den 23. oktober 2003. Kommissionen gav udtryk for bekymring med hensyn til overensstemmelsen med Fællesskabets gældende miljølovgivning på området.

De nationale myndigheder meddelte Kommissionen, at de har opgivet tanken om en udvidelse af start- og landingsbanen samt udvidelsen og lukningen af parkeringsarealet, som anført i lufthavnens udviklingsplan, for at undgå en negativ indvirkning på Natura 2000-områder. Endvidere forpligtede medlemsstaten sig til at foretage en vurdering af virkningerne på miljøet for de resterende aktiviteter, som indgår i udviklingsplanen. Ved brev af 4. december 2003 bekræftede de nationale myndigheder denne oplysning og meddelte, at der i øjeblikket foretages en vurdering af virkningerne på miljøet.

Da de spanske myndigheder har givet udtryk for, at de vil oplyse Kommissionen om resultatet af miljøindvirkningsproceduren, der forventes at foreligge i andet kvartal 2004, vil Kommissionen herefter undersøge de juridiske spørgsmål i forbindelse med denne sag for at vurdere, om der er fuld overensstemmelse med Fællesskabets miljølovgivning.

(1) EFT C 51 E af 26.2.2004, s. 230.

(2) EFT C 301 E af 5.12.2002, s. 213.

(3) EFT C 155 E af 3.7.2003.